**ΣΥΝΕΠΕΙΕΣ ΣΥΡΡΙΚΝΩΣΗΣ ΤΗΣ ΜΗΤΡΙΚΗΣ ΓΛΩΣΣΑΣ**

1. Μειώνεται αισθητά η δυνατότητα του ανθρώπου να επικοινωνήσει και να εκφραστεί.
2. Η γλώσσα καθορίζει τη σκέψη, τη ψυχοπνευματική δραστηριότητα, γενικά την προσωπικότητα του κάθε ατόμου. Ο τρόπος με τον οποίο εξωτερικεύει τα συναισθήματά του, εκφράζει τις πεποιθήσεις του είναι ανάλογος με τη γλωσσική του παιδεία. Σε περίπτωση που αυτή είναι φτωχή, το άτομο αδυνατεί να σκέφτεται, να προβληματίζεται, να εκφράζεται, να επικοινωνεί ουσιαστικά και χωρίς τυποποιημένες φλυαρίες με τον συνάνθρωπο. Περιορισμός στη γλώσσα σημαίνει περιορισμό στη σκέψη, στη φαντασία, στο συναίσθημα. Γλωσσική σύγχυση σημαίνει και πνευματική σύγχυση
3. Η γλωσσική πενία έχει επίπτωση και στην ψυχική ισορροπία του ατόμου. Κλονίζεται η συναισθηματική και ψυχική του γαλήνη εξαιτίας της αδυναμίας του να επικοινωνήσει ουσιαστικά και έτσι οδηγείται σε μοναξιά, σύγχυση, ανασφάλεια, αγωνία, άγχος με αποτέλεσμα την εσωστρέφεια και την απομόνωση από το κοινωνικό περιβάλλον.
4. Η μητρική γλώσσα ταυτίζεται με την εθνική μας ταυτότητα. Παραμέλησή της σημαίνει άμβλυνση της εθνικής ταυτότητας. Η εθνική συνείδηση και πολιτιστική κληρονομιά ενός ταυτίζεται με τη γλώσσα του. Αυτή αποτελεί βασικό στοιχείο ενότητας για τον λαό που τον κάνει να ξεχωρίζει από τα άλλα έθνη. Γι’ αυτό αλλοιώνοντας τη μητρική μας γλώσσα είναι σα να αρνούμαστε την εθνική μας ταυτότητα, την εθνική μας κληρονομιά.

« Αν θες να εξαφανίσεις έναν λαό, εξαφάνισε τη γλώσσα του» έλεγε ο Λένιν.

1. Όταν οι λέξεις χάνονται σιγά σιγά από το καθημερινό μας λεξιλόγιο, χάνονται και από τη μνήμη, τη νόηση ,τον ψυχισμό μας. Μια λέξη που παύει να υπάρχει ως λέξη, παύει να υπάρχει και ως έννοια. Έτσι εκλείπουν από την κοινωνία μας σιγά σιγά λέξεις και έννοιες όπως η αγάπη, φιλία, τιμή, αξιοπρέπεια. Φθορά της γλώσσας σημαίνει και ηθική και κοινωνική φθορά.
2. Η υπερβολική συρρίκνωση της γλώσσας οδηγεί στην πνευματική στασιμότητα και γενικά στην οπισθοδρόμηση του πολιτισμού. Όσο πιο φτωχή είναι η γλώσσα ενός λαού τόσο πιο μικρή είναι και η καλλιτεχνική του δημιουργία. Η υποβάθμιση της γλώσσας υπονομεύει το πολιτισμό, τα γράμματα, τις τέχνες ευνοεί τη δογματική σκέψη, τη χειραγώγηση και μαζοποίηση του ανθρώπου. Η γλώσσα παύει να παράγει πολιτισμό, όταν υποβαθμίζεται.

**Τρόποι αντιμετώπισης**

1. Παρά το γεγονός πως η γλώσσα μας, ως ζωντανός και ιδιαίτερα δυναμικός κώδικας, έχει φανεί ανθεκτικότατη σε κάθε πιθανή δοκιμασία στην μακραίωνη πορεία της, δεν θα πρέπει, εντούτοις, να μείνουμε άπραγοι απέναντι στους παράγοντες εκείνους που υπονομεύουν και ζημιώνουν τη συνέχειά της. Είναι, άλλωστε, εύλογο πως η εικόνα που παρουσιάζει σήμερα η γλωσσική έκφραση πολλών νέων, δεν μπορεί παρά να μας θέσει σε εγρήγορση, εφόσον, ακόμη κι αν θεωρήσουμε πως η ίδια η ελληνική γλώσσα δεν διατρέχει άμεσο κίνδυνο, είναι, ωστόσο, πολλοί εκείνοι οι νέοι που αδυνατούν να εκφραστούν με την επιθυμητή αρτιότητα, αλλά και να κατανοήσουν επαρκώς ένα κείμενο.
2. Η διαφύλαξη και η σωστή εκμάθηση της γλώσσας θα πρέπει να συνιστά βασική επιδίωξη του σχολείου, ήδη από την πρωτοβάθμια εκπαίδευση, ώστε οι νέοι που ολοκληρώνουν, τουλάχιστον, την υποχρεωτική εκπαίδευση να έχουν διασφαλίσει μια στερεή και ορθή γνώση του γλωσσικού κώδικα. Προκειμένου να επιτευχθεί αυτό θα χρειαστεί να δοθεί μεγαλύτερη έμφαση στη διδασκαλία της νεοελληνικής γλώσσας, έστω κι αν αυτό απαιτεί μια νέα προσέγγιση στην οργάνωση της σχολικής ύλης.
3. Η γλωσσική καλλιέργεια απαιτεί, φυσικά, συνειδητή προσπάθεια από το ίδιο το άτομο. Είναι σημαντικό, επομένως, τόσο οι γονείς όσο και οι εκπαιδευτικοί να κατορθώσουν έγκαιρα να βοηθήσουν τα παιδιά να συνειδητοποιήσουν την εξέχουσα σημασία που έχει η άρτια γνώση της μητρικής γλώσσας. Καίρια ως προς αυτό είναι η μετάδοση του μηνύματος μέσω του προσωπικού παραδείγματος των προσώπων που συμμετέχουν στην εκπαίδευση των νέων.
4. Τα Μέσα Μαζικής Ενημέρωσης θα πρέπει να αξιοποιήσουν την ισχυρή επίδραση που ασκούν στους νέους, για να προωθήσουν ορθά γλωσσικά πρότυπα. Προκειμένου, ωστόσο, να το επιτύχουν αυτό οφείλουν να αναβαθμίσουν σημαντικά το επίπεδο γλωσσικής έκφρασης τόσο των δημοσιογράφων και παρουσιαστών όσο και αυτό του εκφερόμενου λόγου στις ψυχαγωγικές εκπομπές. Συνάμα, θα είναι ιδιαίτερα σημαντική η συμβολή τους, αν δώσουν μεγαλύτερη έμφαση στη διάδοση πνευματικών έργων υψηλής γλωσσικής ποιότητας από τη λογοτεχνική και θεατρική μας παράδοση.
5. Η πανεπιστημιακή κοινότητα, με τη συνδρομή γλωσσολόγων και τη σύμπραξη της πολιτείας, θα πρέπει να αντιμετωπίσει πιο οργανωμένα την απόδοση ξένων γλωσσικών όρων στα νέα ελληνικά είτε με τη χρήση αντίστοιχων ελληνικών λέξεων είτε με τη δημιουργία νέων.
6. Το Υπουργείο Παιδείας οφείλει να αξιοποιήσει τόσο τις υπάρχουσες βιβλιοθήκες των σχολείων όσο και τις δυνατότητες του διαδικτύου, για να προωθήσει την ανάγνωση λογοτεχνικών βιβλίων. Η επαφή των νέων με την πεζογραφία και την ποίηση μπορεί να ενισχυθεί σημαντικά, αν με την αξιοποίηση των νέων τεχνολογιών, το πολύτιμο πνευματικό αυτό υλικό παρουσιαστεί στους νέους με πιο ελκυστικό τρόπο.
7. Οι πνευματικοί δημιουργοί του τόπου μας θα πρέπει να επιχειρήσουν ανοίγματα προς το νεανικό κοινό είτε με τη βοήθεια του διαδικτύου, είτε μέσω της τηλεόρασης, είτε με πιο ενεργή συμμετοχή στις σχολικές εκδηλώσεις. Η δύναμη του λογοτεχνικού λόγου, αλλά και η αξία των νοημάτων του, μπορούν να συγκινήσουν τη νέα γενιά, όπως το έκαναν και σε παλαιότερες εποχές.
8. Η πολιτεία οφείλει, σε κάθε περίπτωση, να στηρίξει έμπρακτα τις προσπάθειες ανάδειξης και διάδοσης του ελληνικού λόγου, ώστε να συνεχιστεί η εμβριθής μελέτη του, αλλά και να ενισχυθεί το κύρος της γλώσσας μας τόσο σε τοπικό όσο και σε διεθνές επίπεδο.

*Επιμέλεια*

*Τσαούση Ελένη (φιλόλογος)*